EELNÕU

24.07.2025

**Nimeseaduse ja riigilõivuseaduse muutmise seadus**

**§ 1. Nimeseaduse muutmine**

Nimeseaduses tehakse järgmised muudatused:

**1)** paragrahvi 16 lõike 2 teise lause sissejuhatavas lauseosas asendatakse sõnad „elektrooniliselt digitaalallkirjaga kinnitatult“ sõnadega „rahvastikuregistri turvalises veebikeskkonnas“;

**2)** paragrahvi 16 lõike 2 punkt 2 tunnistatakse kehtetuks;

**3)** paragrahvi 16 täiendatakse lõikega 21 järgmises sõnastuses:

„(21) Rahvastikuregistri turvalises veebikeskkonnas ei või esitada piiratud teovõimega täisealisele isikule uue eesnime, perekonnanime või isikunime andmise avaldust.“;

**4)** paragrahvi 16 lõige 61 muudetakse ja sõnastatakse järgmiselt:

„(61) Isiku soovil uue eesnime, perekonnanime või isikunime andmise, sealhulgas endise nime taastamise, otsustab:

1) valdkonna eest vastutav minister;

2) valdkonna eest vastutava ministri volitatud Siseministeeriumi ametnik;

3) käesoleva paragrahvi lõikes 1 nimetatud perekonnaseisuasutuse perekonnaseisuametnik, kellel on perekonnaseisutoimingute seaduse § 4 lõikes 2 sätestatud perekonnaseisuametnikuna tegutsemise õigus, sealhulgas õigus anda isiku soovil uus eesnimi, perekonnanimi või isikunimi, või

4) käesoleva paragrahvi lõikes 64 sätestatud juhul Siseministeerium.“;

**5)** paragrahvi 16 täiendatakse lõigetega 64 ja 65 järgmises sõnastuses:

„(64) Kui käesoleva paragrahvi lõikes 1 nimetatud avaldus on esitatud rahvastikuregistri turvalises veebikeskkonnas ja selle vastavust käesolevas seaduses sätestatud isiku soovil uue isikunime andmise nõuetele on kontrollitud rahvastikuregistrist automaatselt ning otsuse tegemiseks vajalikud eeldused on täidetud, otsustab Siseministeerium uue eesnime, perekonnanime või isikunime andmise ja kannab selle rahvastikuregistrisse automaatselt.

(65) Käesoleva paragrahvi lõikes 64 nimetatud otsuse ja kande tegemise täpsemad tingimused ja korra kehtestab valdkonna eest vastutav minister määrusega.“;

**6)** paragrahv 19 muudetakse ja sõnastatakse järgmiselt:

„**§ 19. Isiku soovil uue eesnime andmine**

(1) Uus eesnimi antakse, kui see vastab käesoleva seaduse § 7 nõuetele.

(2) Uut eesnime ei anta, kui selle võtmise korral ühtiksid isiku uus isikunimi ja sünniaasta teise elava isiku isikunime ja sünniaastaga.“.

**§ 2. Riigilõivuseaduse muutmine**

Riigilõivuseaduses tehakse järgmised muudatused:

**1)** paragrahvi 48 tekst muudetakse ja sõnastatakse järgmiselt:

„Riigilõivu ei võeta nimeseaduse § 171 lõike 1 punktides 5–8 sätestatud juhul uue perekonnanime andmise avalduse läbivaatamise eest.“;

**2)** paragrahvi 341 tekst muudetakse ja sõnastatakse järgmiselt:

„(1) Uue eesnime, perekonnanime või isikunime andmise või eesnime, perekonnanime või isikunime taastamise taotluse läbivaatamise eest tasutakse riigilõivu käesoleva seaduse §-s 262 sätestatud määras.

(2) Uue eesnime, perekonnanime või isikunime andmise haldusakti ärakirja või väljavõtte korduva väljastamise eest tasutakse riigilõivu 20 eurot.

(3) Kui käesoleva paragrahvi lõikes 2 nimetatud haldusakti ärakiri või väljavõte väljastatakse turvalises veebikeskkonnas ametniku vahetu sekkumiseta, tasutakse riigilõivu 5 eurot.“.

**§ 3. Seaduse jõustumine**

Käesolev seadus jõustub 2025. aasta 2. detsembril.

Lauri Hussar

Riigikogu esimees

Tallinn, ………………… 2025

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus ………………… 2025